钦定古今图书集成/理学汇编/经籍典/第089卷 > 《记御笔奖谕后》前人
## 钦定古今图书集成/理学汇编/经籍典/第089卷 > 《记御笔奖谕后》前人

臣窃惟《易》之为书，所以顺性命之理，知变化之道，极
深研几，以通天下之志，而成天下之务者也。其设卦
观象，备自然之法；其变动不居，藏不测之神。圣人以
此范围天地，曲成万物，君子以此穷理尽性，以至于
命，百姓日用而不知，何莫由此道也？臣妄意于此，三
十馀年矣，智识暗浅，见闻寡陋，岂足以测精微之义？
臣不揆，辄以臆说为《小易传》，既以正体发明爻象之
本旨，又以变体拟议变动之微意，时有得于象数之
外，诸儒之所未及者。每卦别为一论，自为一家之说，
藏之私室，未尝敢以示人。臣自备位幸司，日侍清光。
恭闻万几之暇，玩意于《易》，尤深探其赜。臣是以敢斋
戒卜日，缮写以进。进呈之日，面奉玉音，谓六经惟《易》
与《麟经》，先圣所作言皆出于自然，其旨深远，在学者
所得如何耳。所谓“仁者见之谓之仁，知者见之谓之
知”，况《易》更三圣而后成，包万象而悉备。卿所进书，深
契朕怀。臣退切叹仰，方负渎尊之惧，忽奉宸翰，曲赐
奖谕。褒宠之辞，有浮于实。仰惟皇帝陛下圣学高妙，
深造本源，凡神心之“所经纬，与举而措诸事业，无不
与太极合德，准天地而侔造化。顾臣曲学，有愧先儒，
何足以仰当圣意？且蒙察其愚衷，勉以陈力辅佐，敢
不益励孤忠，尽其所学，以上副陛下奖勉之意，使臣
得奉以周旋，密赞无为之化，将见垂裳之治与尧、舜
比隆，而臣复得以此退乐于丘园，此臣之志也。”绍兴
二十“八年岁次戊寅六月，特进、尚书左仆射、同中书
门下平章事、监修国史、兼提领编修玉牒所、吴兴郡
开国公、食邑三千九百户、食实封一千七百户臣沈
该拜手稽首谨记。”